Okresná prokuratúra Banská Bystrica 
Partizánska cesta 1, 975 63 Banská Bystrica 1 	

Sp. zn. : 1 Pv 561/12/6601	Banská Bystrica, 8.4.2013
EEČ : 2-45-64-2013

U Z N E S E N I E

Trestná vec:	obvinený XXXXX  
Prečin:	Ublíženie na zdraví podľa § 157 odsek 1, odsek 2 písmeno a) Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Banská Bystrica
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: lekár
16. októbra 2012 v čase okolo 16.50 h v Banskej Bystrici, na ulici Kpt. Nálepku, viedol osobné motorové vozidlo zn. Nissan Sunny ev. č. XXXXX tak, že nedal prednosť chodcovi XXXXX, nar. XXXXX, ktorý prechádzal cez vozovku z jeho pohľadu zľava doprava po riadne označenom priechode pre chodcov a narazil do neho prednou časťou vozidla, pričom pri dopravnej nehode XXXXX utrpel trieštivú zlomeninu s posunom úlomkov v oblasti vonkajšej kĺbnej plochy hlavice pravej holennej kosti a prelomenie medzikĺbnej vyvýšeniny, roztrhnutie vnútorného pozdĺžneho väzu pravého kolena, pomliaždenie hrudníka a brucha vpravo, pomliaždenie pravého ramena, hlavy v pravej spánkovotemennej krajine, pomliaždenie bedrových oblastí, stehien a vonkajšej bočnej plochy pravého kolena, pravého členkového kĺbu a pomliaždenie driekovej oblasti chrbta, ktoré zranenia znalec XXXXX v odbornom vyjadrení zo súdno-lekárskeho hľadiska hodnotí ako dlhšie trvajúcu poruchu zdravia s poškodením dôležitej, základnej časti oporno-pohybového systému tela.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
18 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Policajt OR PZ, ODI Banská Bystrica uznesením sp. zn. ORP-124/DI-BB-2012 zo dňa 25. októbra 2012 podľa § 199 ods. 1 Tr. por. začal trestné stíhanie a súčasne podľa § 206 ods. 1 Tr. por. vzniesol obvinenie XXXXX pre trestný čin ublíženia na zdraví podľa § 158 Tr. zák. na tom skutkovom základe, ako je uvedené vo výrokovej časti tohto uznesenia. Na základe výsledkov odborného vyjadrenia znalca z odboru zdravotníctva a farmácie, odvetvia súdneho lekárstva, XXXXX, bola následne v priebehu prípravného konania právna kvalifikácia skutku zmenená podľa § 157 ods. 1, ods. 2 písm. a) Tr. zák.

V predmetnej veci bolo vykonané skrátené vyšetrovanie, v rámci ktorého boli vypočutí obvinený XXXXX, svedkovia - poškodení XXXXX, XXXXX a boli zabezpečené potrebné listinné dôkazy.

Obvinený XXXXX spáchanie skutku, ktorý mu je kladený za vinu, v prípravnom konaní vo svojej výpovedi priznal, zavinenie predmetnej dopravnej nehody uznal, túto oľutoval a vyslovil svoj súhlas s možným postupom podľa § 216 ods. 1 Tr. por. v danej trestnej veci. Do vyšetrovacieho spisu doložil aj doklad o tom, že predmetnú dopravnú nehodu nahlásil ako poistnú udalosť na poisťovňu ČSOB Poisťovňa, a. s., kde má vozidlo v čase dopravnej nehody ním vedené uzatvorené zákonné poistenie. 

Svedok - poškodený XXXXX vo svojej výpovedi popísal priebeh dopravnej nehody a zranenia, ktoré v jej dôsledku utrpel. Po poučení podľa § 46 ods. 3 Tr. por. v rámci trestného konania od obvineného žiadal náhradu škody vo výške bodového ohodnotenia bolestného za zranenia, ktoré pri nehode utrpel. 

Svedok - poškodený XXXXX sa k priebehu dopravnej nehody vyjadriť nevedel, keďže pri nej nebol prítomný. Po poučení podľa § 46 ods. 3 Tr. por. v rámci trestného konania od obvineného ako vlastník poškodeného vozidla nežiadal náhradu škody. 

V priebehu skráteného vyšetrovania boli do vyšetrovacieho spisu zabezpečené aj ďalšie listinné dôkazy, ktoré podporujú skutkové zistenia a to najmä záznam dopravnej nehody, zápisnica o obhliadke miesta cestnej dopravnej nehody, plánik z miesta dopravnej nehody s fotodokumentáciou, lekárske správy a odborné vyjadrenie k zraneniam XXXXX, v ktorom znalec tieto zranenia zo súdno-lekárskeho hľadiska hodnotí ako ťažkú ujmu na zdraví. Do vyšetrovacieho spisu boli tiež zabezpečené aj zápisy o dychových skúškach, ktoré po dopravnej nehode vykonali obvinený XXXXX a svedok - poškodený XXXXX, z ktorých je zrejmé, že ani jeden z nich v čase dopravnej nehody nebol pod vplyvom alkoholu. 

Ďalej bol do vyšetrovacieho spisu zabezpečený aj odpis registra trestov týkajúci sa osoby obvineného XXXXX, z ktorého vyplýva, že doposiaľ nebol súdne trestaný a podľa výpisu z EKV týkajúceho sa jeho osoby a podľa ďalších správ a posudkov k jej osobe sa doposiaľ dopustil niekoľkých nezávažných priestupkov na úseku cestnej dopravy.
 
Obvinený je stíhaný za trestný čin, na ktorý Trestný zákon ustanovuje trest odňatia slobody, ktorého horná hranica neprevyšuje 5 rokov a s ohľadom na to, že obvinený s podmienečným zastavením trestného stíhania súhlasil, k spáchaniu trestného činu sa priznal, z obsahu vyšetrovacieho spisu je zrejmé, že urobil opatrenie na náhradu škody, ktorú pri dopravnej nehode spôsobil poškodenému XXXXX tak, ako to predpokladá ustanovenie § 216 ods. 1 písm. b) Tr. por. (nahlásením predmetnej dopravnej nehody ako poistenej udalosti na poisťovňu ČSOB Poisťovňa, a. s., kde má vozidlo v čase dopravnej nehody ním vedené uzatvorené zákonné poistenie, ktorá poisťovňa bude škodu vzniknutú poškodenému XXXXX likvidovať), pričom svedok - poškodený XXXXX si voči nemu v rámci trestného konania nárok na náhradu škody neuplatnil, a vzhľadom na jeho osobu, s prihliadnutím na jeho doterajší život a okolnosti prípadu, možno dôvodne považovať rozhodnutie o podmienečnom zastavení trestného stíhania prokurátorom v prípravnom konaní za dostačujúce. Na prevýchovu obvineného nie je teda potrebné pôsobiť žiadnym trestom, ale bude postačujúca sama okolnosť, že proti jeho osobe bolo vedené trestné stíhanie.

Podľa § 216 ods. 2 Tr. por. prokurátor v rozhodnutí o podmienečnom zastavení trestného stíhania určil obvinenému skúšobnú dobu v trvaní 18 (osemnásť) mesiacov, ktorá začína plynúť právoplatnosťou tohto uznesenia o podmienečnom zastavení trestného stíhania. 

Ak obvinený v priebehu skúšobnej doby povedie riadny život, najmä nedopustí sa žiadneho úmyselného trestného činu alebo úmyselného priestupku, rozhodne prokurátor, ktorý trestné stíhanie podmienečne zastavil, že sa obvinený v skúšobnej dobe osvedčil. Inak rozhodne, a to prípadne aj počas plynutia skúšobnej doby, že sa v trestnom stíhaní pokračuje (§ 217 ods. 1 Tr. por.).

Vzhľadom na uvedené skutočnosti som rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Pavel Keller
prokurátor